Spelers uit SA druk 7 keer in Euro-klubreekse | SAFFA.com
Spelers uit Suid-Afrika het sewe drieë in die eerste ronde van Europa se twee voorste klubreekse gedruk.
Die Springbok-skrumskakel Faf de Klerk het die meeste punte (tien) behaal toe hy met twee doelskoppe en twee strafdoele vir die Engelse klub Sale teen die Franse klub Toulouse geslaag het.
Die twee spanne het in die reeks om die Europese Uitdaagbeker met 20-20 gelykop gespeel.
In die reeks om die Europese Kampioenebeker het nog 'n Bok, Ruan Pienaar, sewe punte met twee doelskoppe en 'n strafdoel vir Montpellier (Frankryk) teen Leinster (Ierland) behaal.
Die Iere het met 24-17 gewen.
Die gewese Bolandse en deesdae Franse toetsflank Bernard le Roux, het as slot een van Racing 92 se drie drieë in sy sege van 22-18 oor Leicester (Engeland) gedruk.
In die kragmeting tussen die Engelse klubs Northampton en Saracens het die Bok-stut Vincent Koch 'n drie vir Saracens gedruk.
Die gewese Westelike Provinsie-slot David Ribbans van Northampton, wat met 13-57 opgedreun is, het 'n geel kaart op die lyf geloop.
Scott Spedding, 'n gewese Sharks-speler wat vir Frankryk toetsrugby speel, het 'n drie en 'n strafdoel vir Clermont in sy sege van 26-21 oor die Ospreys (Wallis) behaal.
Die Blitsbok Robert Ebersohn het 'n drie vir Castres (Frankryk) teen Munster (Ierland) gedruk voor hy 'n geel kaart op die lyf geloop het.
In die reeks om die Europese Uitdaagbeker het Bordeaux Bègles (Frankryk) se plaasvervanger-losskakel, die gewese Bulls-speler Tian Schoeman, drie doelskoppe vir sy span in dié se wegholoorwinning van 57-17 oor Enisey STM Krasnojarsk (Rusland) aangeteken.
Drieë vir Newport Gwent Gargons (Wallis) deur die plaasvervanger-slot Ligtoring Landman en die
plaasvervanger-regtervleuel Pat Howard kon nie keer dat Newcastle (Engeland) die stryd met 32-27 wen nie.
Landman het Superrugby vir die Lions en die Cheetahs gespeel; en Howard het SA o.20 en die Stormers verteenwoordig.
In die botsing tussen Cardiff Blues (Wallis) en Lyon (Frankryk) het die Blues-slot George Earle 'n drie gedruk, terwyl die Lyon-slot Etienne Oosthuizen homself 'n geel kaart op die hals gehaal het.
Die Walliese span het met 29-16 gewen.
Albei het Superrugby vir die Lions gespeel; Earle ook vir die Cheetahs, en Oosthuizen vir die Sharks.
In die Franse Pro D2-reeks het Shaun Robinson (buitesenter) 'n drie vir Bayonne teen Biarritz gedruk, en Willie du Plessis (losskakel) het 'n strafdoel en 'n skepdoel behaal.
Die teenstanders het egter met 30-24 gewen.
Robinson is 'n gewese Superrugbyspeler van die Sharks; en Du Plessis het vir die Cheetahs uitgedraf.
Vir die slotte Berend Botha (Perpignan) en JC Astle (Mont de Marsan) het die reeks geel kaarte opgelewer, en hul spanne het verloor.
Botha, wat in 2008 'n lid was van die Opkomende Springbokspan wat die destydse Internasionale Rugbyraad se Nasiesbeker in Roemenië gewen het, se span het die onderspit met 18-38 teen Aurillac gedelf.
Astle, 'n gewese Superrugbyspeler van die Kings, se span is deur Massy met 12-6 geklop.
Categories: Afrikaans, Europe, Expats, News, News/Blog, rugby, Rugby News, SAFFA, SaffaSays, Uncategorized
Tags: Afrikaans, Euro-klubreekse, Europa, Europese Kampioenebeker, Europese Uitdaagbeker, Expat, klubreekse, rugby, rugby spelers, SA, Saffa, SOUTH AFRICA, South African, South Africans, Spelers, Suid-Afrika